Survivor: Al die sterre
JY LEES NOU Survivor: Al die sterre
Wanneer 18 van Suid-Afrika se blinkste mense skielik 27 dae op ’n verlate eiland in ’n stryd om oorlewing gewikkel is, kan jy drama verwag. En kykers wat van 20 Januarie op M-Net se nuwe Survivor-reeks inskakel, gaan nie teleurgesteld wees nie. Die vonke gaan spat!
Toe die bekendes besluit het om hul gemaklike leefstyl prys te gee om ten bate van liefdadigheid op die Mosambiekse eiland Santa Carolina te probeer oorleef, het Huisgenoot hulle onder groot geheimhouding in Vilankulous ontmoet voor hulle aan die elemente uitgelewer is. En vandeesweek maak ons eksklusief die deelnemers se name bekend . . .
ASHLEY HAYDEN (42), TV-AANBIEDER
Hierdie is een vrou wat nie wil honger ly nie! Dié voormalige kontinuïteitsaanbieder en Strictly Come Dancing-deelnemer is vasbeslote om te wen, en haar geheime wapen is ’n gaasnet-balromp en rooi broekie wat sy na die eiland geneem het. ‘‘ ’n Visserman-vriend vertel rooi lok seekatte, en dit is dan my seekat-panty’’ vertel sy. Die romp kan sommer as muskiet- en visvangnet instaan.
Die moeilikste, sê sy, is om haar kinders te moet agterlaat.
IZAK DAVEL (26), AKTEUR, SANGER EN DANSER
Die akteur bekend as Scab van Egoli vertel hy raak ‘‘stilweg beduiweld’’ sonder kos. Hy gaan sy vrou, Mericke, die meeste mis en hy het heel eerste sy onderbroek ingepak. ‘‘Ek sal alles vergeet, maar ek gaan nie kaal rondloop nie!’’
Hy het baie uithouvermoë, sy emosies is sy grootste vyand en hy voel ‘‘boggherol vir strategie. Ek sal kyk met wie stamp ek koppe en wie nie, en dit dag vir dag vat.’’
Sien wie die ander 16 deelnemers is in Huisgenoot van 14 Januarie.